Der blev for kort tid siden afsagt dom i fogedretten i sagen om den omstridte brug af Kurt Westergaards tegninger. Ordlyden i fogedforbuddet er som følger: - Foreningen Stop Islamiseringen Af Danmark, ved formand Anders gravers Pedersen, forbydes at anvende rekvirenten: Kurt Westergaards tegning af profeten Muhammed på hjemmesiden www.siad.dk . Fogedforbuddet omfatter ikke brug ved arrangementer. Fogedforbuddet glæder tegneren Kurt Westergaard. - Det er jeg meget, meget tilfreds med. Det var bestemt, hvad jeg ønskede. Jeg har lavet en tegning, der er rettet specifikt mod den islamiske terrorisme, og den skal ikke bringes ind i en anden sammenhæng, hvor man meget unuanceret, tror jeg, hetzer mod en hel befolkningsgruppe, siger Kurt Westergaard til Ritzau. Kurt Westergaard giver ikke meget for SIAD's formand Anders Gravers' henvisning til, at han har lov til at bruge tegningen, fordi den er offentligt eje. - Det er et spørgsmål om copyright. Jeg har lavet en tegning, og det er mig, der bestemmer i hvilke sammenhænge, den skal med.

Opsummering:
SIAD må ikke bruge Kurt Westergaards tegning på hjemmesiden